**Gweddi (6) Help i addoli Duw**

Cliciwch ar y ddolen [YMA i](https://youtu.be/6p9vxBTnN8w) wylio clip ffilm gan Anna Huws o Ffald y Brenin yn trafod sut mae bod allan yn yr awyr agored yn gallu’n helpu ni i addoli Duw.

Rydyn ni i gyd yn wahanol felly os nad ydych chi eisiau mynd allan am dro i’r awyr agored neu fynd allan i eistedd yn y parc yna does dim rhaid i chi wneud hynny. Ond i Anna mae bod yn agos at fyd natur yn helpu hi i werthfawrogi’r hyn mae Duw wedi ei roi i ni. Roedd Duw ei hun yn gweld fod y cread yn ‘dda’.

Genesis 1: 31

*Edrychodd Duw ar bopeth roedd wedi'i wneud, a gweld fod y cwbl yn dda iawn.*

Os edrychwn ar y byd o’n cwmpas a chofio mai llaw Duw sydd tu ôl i’r cyfan yna fe fyddwn ni’n rhyfeddu. Beth am ddarllen Salm 104, sy’n gân o fawl i'r Crëwr ac yn dechrau drwy ddweud,

*Fy enaid, bendithia'r ARGLWYDD!*

Mae pobl yn rhyfeddu wrth wylio rhaglenni fel *Blue Planet*, ond cymaint mwy dylai Cristnogion ryfeddu wrth gofio mai Duw yw’r Creawdwr. Os nad ydyn ni wedi trio sgwrsio gyda Duw wrth gerdded yn yr awyr agored, neu wrth orwedd yn yr haul falle y dylen ni drio gwneud hynny a gweld os byddwn yn cael yr un fendith ag Anna.

**Gweddi (7)** Gweddi gymunedol (rhannu gydag eraill)

Cliciwch ar y ddolen [YMA](https://youtu.be/jfY9_MUtH9M) wylio clip ffilm gan Anna Huws o Ffald y Brenin yn trafod gweddi gymunedol - gweddïo gyda phobl eraill.

Mae gweddi breifat bersonol rhyngom ni a Duw yn holl bwysig. Ond, mae’r Beibl hefyd yn dysgu bod yna fendith yn dilyn pan rydyn ni’n cyfarfod gydag eraill i weddïo.

Os ydyn ni’n cyfarfod gydag eraill ac yn gweddïo’n gyhoeddus fe ddylen ni wneud yn siŵr nad gweddïo i ddangos ein hunain ydyn ni, na gweddïo er mwyn gwneud argraff dda ar rywun arall. Nid yw Duw yn hoffi rhagrithwyr!

*“A pheidiwch gweddïo fel y rhai sy'n gwneud sioe o'u crefydd. Maen nhw wrth eu boddau pan mae pobl yn edrych arnyn nhw yn codi i weddïo yn y synagogau neu ar strydoedd prysur. Credwch chi fi, dyna'r unig wobr gân nhw!  (Mathew 6:5)*

Roedd y Cristnogion cyntaf yn cyfarfod gyda’i gilydd i weddïo. Dyma ddisgrifiad o ddilynwyr Iesu yn cyfarfod yn Jerwsalem ar ôl i Iesu fynd yn ôl i’r nefoedd,

*Roedden nhw'n cyfarfod yno'n gyson i weddïo gyda'i gilydd, gyda Mair mam Iesu, a'i frodyr, a nifer o wragedd. (Actau 1:14)*

Pan roedd un ohonyn nhw’n dioddef roedden nhw’n cyfarfod gyda’i gilydd i weddïo,

*Tra oedd Pedr yn y carchar roedd yr eglwys yn gweddïo'n daer ar Dduw drosto*...(Ar ôl iddo ddianc yn wyrthiol o’r carchar*).....aeth i gartref Mair, mam Ioan Marc. Roedd criw o bobl wedi dod at ei gilydd i weddïo yno. (Actau 12:5, 12)*

Pan roedd Paul yn wynebu mordaith i Jerwsalem a’r Cristnogion yn Tyrus ddim eisiau iddo fynd yno am eu bod yn ofni am ei ddiogelwch, dyma nhw’n gweddïo gyda’i gilydd,

*Ond mynd ymlaen ar ein taith wnaethon ni pan ddaeth hi'n amser i ni symud. Daethon nhw i gyd i lawr i'r traeth gyda ni i ffarwelio – hyd yn oed y gwragedd a'r plant. Yno dyma ni i gyd yn mynd ar ein gliniau i weddïo.*(Actau 21:5)

Dyma sydd gan Iago i ddweud am weddïo,

**Gweddïo mewn ffydd (Iago 5:13-18)**

*Oes rhywun yn eich plith chi mewn trafferthion? Dylai weddïo.*

*Oes rhywun yn hapus? Dylai ganu cân o fawl i Dduw.*

*Oes rhywun yn sâl? Dylai ofyn i arweinwyr yr eglwys leol ddod i weddïo drosto a'i eneinio ag olew ar ran yr Arglwydd.**Os gwnân nhw weddïo a chredu yn nerth Duw bydd y claf yn cael ei iacháu. Bydd yr Arglwydd yn ei godi ar ei draed, ac os ydy e wedi pechu, bydd yn cael maddeuant.*

*Felly cyffeswch eich pechodau i'ch gilydd a gweddïwch dros eich gilydd, er mwyn i chi gael eich iacháu. Mae gweddi daer rhywun sydd â pherthynas iawn gyda Duw yn beth grymus ac effeithiol.*

*Dyn cyffredin fel ni oedd Elias, a gweddïodd yn gyson iddi beidio glawio, a wnaeth hi ddim glawio am dair blynedd a hanner!**Wedyn gweddïodd eto, a dyma hi'n tywallt y glaw, ac roedd cnydau yn dechrau tyfu ar y ddaear eto.*

Wrth weddïo rydyn ni’n sianelu nerth yr Arglwydd i mewn i wahanol sefyllfaoedd. Mae Duw **eisiau** i ni weddïo.

I orffen dyma eiriau Paul o Effesiaid 6, ble mae o’n disgrifio’r frwydr sy’n digwydd yn erbyn pwerau’r tywyllwch. Mae’r frwydr yn un anweledig, ond yn un real. Mae Paul yn rhestru’r arfwisg sydd ar gael i Gristnogion er mwyn iddyn nhw allu ymladd yn y frwydr ysbrydol hon, ac mae’n gorffen drwy ddweud,

*A beth bynnag ddaw,* ***gweddïwch bob amser*** *fel mae'r Ysbryd yn arwain. Cadwch yn effro, a* ***dal ati i weddïo'n daer*** *dros bobl Dduw i gyd.*

***A gweddïwch*** *drosto i hefyd.* ***Gweddïwch*** *y bydd Duw'n rhoi'r geiriau iawn i mi bob tro bydda i'n agor fy ngheg, er mwyn i mi rannu dirgelwch y newyddion da yn gwbl ddi-ofn. Llysgennad y Meseia Iesu ydw i, mewn cadwyni am gyhoeddi ei neges.* ***Gweddïwch*** *y bydda i'n dal ati i wneud hynny'n gwbl ddi-ofn, fel y dylwn i wneud!* Effesiaid 6:18-20

Yn syml – gweddïwch!